Mag ichdeu doce jʉr autarr khʉʉnag ich oopipikham jaarta ĩchab amag Jerusalén phobor eemuajã chawag wetpiba jaaumamua amag,
—Mua pãrag jaaujeejimgui ajim anʉm,
mʉ Ayau pãar athee ich Akhaar pʉiju.
Magtarr aawai mʉg phobor eemua chawag wetba,
mʉigpai nʉbat ajim anʉm,
ichdeu chadcha pãrag ich Akhaar dee nʉm ora.
Juanaun chadcha dodamaupaita õor por choojeejim,
mamʉ mʉgtarr khur pomcha khaba nʉm ee,
jũrr Ẽwandamau ich Akhaarta pãrag deejugui ajim anʉm.
Mag ich Akhaar deebarmuata,
chadcha pãar por choo chaar por choo nʉisijugui ajim aajem Jesuu amag.
Teófilo,
maach Por Jesuu mag iekhatarr aawai,
chadcha ichdeu iekhatarrjo,
jãga mag Ẽwandam Akhaar beejĩ a khap amkhĩirta ĩs mua deeu pʉrʉg mʉg ẽsap phã deepʉi chirʉm.
Maimua mag beewi,
jãga mag ich Jesuu ichdeucha jʉr autarr khʉʉn ee sĩeichewi,
amag nem waupimarrjã agjo mua pʉrʉg jaaupäaigpam.
Maan mʉgta ajim aajem:
Mag amau chi Jesús thõowi deeu iiu phiidʉtarr khur ya ãbmiecha ichdeu jʉr autarr khʉʉn dʉi sĩejim aajem.
Mag amach aig sĩerr aawai amach garmuata irig,
—Señor,
marau khap am ig nʉmgui ajierram anʉm,
marag jaaubá.
¿Ĩsta pua chadcha chikhamnaan jua eemua maar peerdʉ auwi pʉchta thumaam khʉʉn Porkhaagpá,
maach gobierno chaarcha wai nʉisieg?
Magbaawai Jesuu amag magjim aajem:
—Ẽwandam ichta thumaam khʉʉn khãai nem jua theeg simua ichdeupaita magʉm nem thum khap aju arr aawai pãrau chan bʉ̃ʉrjã magʉm khap aju aai khaba nʉmgui ajim anʉm,
jãagwaita magju,
wa khan edta magju khai.
Mag khãai Ẽwandam Akhaar pãach gaai phẽs sĩeichejuun chad pãrau khaphʉ aju aai nʉmgui ajim anʉm.
Mag pãach gaai phẽs sĩeichem ed pãar jua theeg aphobaademua mua nem waaujerr pãach daúacha oonaa mʉ iek pãach jʉ̃gʉucha ũurjerrjã pãrau õrag jaau nʉrrjee aju.
Nacha mʉg Jerusalén phobor ee,
maigmua Judea durr,
Samaria durr,
ich mag khĩeb durrpierr jaau wetumua warp durr chaauram magwe pãrau jaau wenʉrrajugui ajim anʉm amag.
Ya ich Jesús mag iekha obarm ee,
sĩi warag ʉ̃gthaa papagmam dʉi jʉʉnthumie baug beewi sĩi ag ee i meer athamjo abaawai ʉu amau i oo wai durrarrjã warag oohba pamamua chukkhu aadejim aajem.
Mag warag i ʉ̃gthaa papagmam eerpa dʉnʉnʉidʉ nʉm ee,
emkhooin numí khajũa bäpphä jũa sĩsidʉmta degolp am aig dʉnʉʉutkhachejim aajem.
Mag dʉnʉʉutkhachewia amag,
—Keena,
¿khanta ʉ̃gthaag jãg eerpa dʉnʉnʉidʉ nʉma?
aichejierram anʉm.
Jesús ya ʉ̃gthar petabahab.
Mamʉ ar jãg pãrau i mam oo naabá;
ich jãg pãachdeu oo nʉmjo ũmaai deeu i beebajupa ajierram anʉm amag,
mag chi khajũa bäpphä jũa sĩsid arr khʉʉnau.